钦定古今图书集成/明伦汇编/官常典/第540卷 > 许宁
## 钦定古今图书集成/明伦汇编/官常典/第540卷 > 许宁

按《明外史许贵传》：“贵子宁，字宗道，正统末，自以军功
为锦衣千户。贵殁，嗣指挥使。用荐擢署都指挥佥事，
守御柴沟。成化初，充大同游击将军。寇入犯，与同官
秦杰等御之小龙州涧，擒其右丞把秃等十一人。改
督宣府操练，移延绥，地逼河套，寇数入掠孤山堡。宁
提孤军奋击之，三战皆捷，寇渡河走。明年，复以三千”
骑入沙河墩，与总兵官房能御之。寇退，复掠康家岔。
宁出塞百五十里，追与战，获马牛羊千馀而还。时能
守延绥，无将略，巡抚王锐请济师，诏大同巡抚王越
率众赴。越遣宁出西路，破敌棃家涧，进都指挥同知。
复遣宁与都指挥陈辉追寇，获马骡六百。朝廷以阿
罗出复入河套，频扰边，命越与朱永御，而以宁才代
能。擢都督佥事，佩靖卤副将军印，充总兵官。宁起世
胄，不十年至大将。同列推让不及。父友多隶部下，亦
不以为骤。逾月，寇大入，永遣宁及游击孙钺御之。至
波罗堡，相持三日夜。寇乃解去，亡失多。宁血战得出卒被赏。至冬，贼入安边，宁追击有功。七年又与诸将
孙钺、祝雄等败寇于滉忽都河，玺书褒奖。迤北开元
王把哈孛罗屡欲降，内惧朝廷见罪，外畏阿罗出，仇
之徬徨不决。宁请抚慰以固其心，卒降之。明年，参将
钱亮败绩于师婆涧，士卒死者十三四，宁与越等俱
被劾。帝不罪。时满都鲁等屡犯延绥，宁率镇兵力战。
寇不得志，乃出西路，直犯环庆、固原。宁率轻骑夜袭
之鸭子湖，杀伤甚众，夺马畜而还。又明年，寇入榆林
涧，与巡抚余子俊败之。满都鲁等大入西路留家红、
盐池。越乘间与宁及宣府将周玉袭破其巢。进署都
督同知。与子俊筑边墙，增营堡，寇患衰息。十八年，寇
分数道入，宁蹙之边墙，获级百二十，予实授。时越方
镇大同，命宁与易镇。至则与镇守太监汪直不协，巡
抚郭镗以为言，调直南京。小王子大入，宁与镗及太
监蔡新敛兵守，别遣将刘宁、董升与周玺相掎角。寇
大掠，焚代王别堡。王趣战，至使众哭于辕门。宁愤激，
与镗等营城外。寇预伏兵，以十馀人为诱，新麾下驰
击。宁将士争赴之，遇伏大败，死者千馀人。宁奔夏米
庄。镗、新疾驰入城，会玺等来援，寇乃退。宁还，阵亡妇
女，号呼诟詈，掷以瓦砾。宁由是丧气，威名大损。寇去，
复入麾下刘宁、宋澄、庄鉴等御之。七战，寇始退。宁等
掩其败，更以捷闻。巡按程春震发之，与镗、新俱下狱。
镗降六官，新以初任降三官。宁降指挥同知，寄俸羽
林左卫。弘治初，用荐署都指挥使，分领操练。逾年卒。
赠都督佥事。宁束发从军，大小百十馀战，身被二十
七创，威名闻异域。性沈毅，守官廉，待士有恩，不屑干
进。刘宁、神英、李杲皆出麾下。子泰，自有传。